Ikea udvider med nyt intelligent rullegardin

Det er ved at være tre år siden Ikea begav sig ud på markedet for intelligente rullegardiner med to modeller. Nu er møbelkæden ved at være klar med en tredje, i form af et plisse-rullegardin med navnet Tredansen. Gardinet er dukket op på den norske Ikea-side, men er endnu ikke at finde herhjemme.

Kadrilj og Fyrtur hedder forgængerne, der er henholdvis et rullegardin og et mørklægningsgardin. Fælles for treenigheden er, at kan kobles på netværket, så de kan fjernbetjenes ved hjælp af en række enheder. Man kan altså sidde i sofaen og beordre gardinerne ned med stemmen – eller via en app på mobilen.

Ifølge den norske Ikea-side understøtter Tredansen både Alexa, Google Assistant og Apple Siri (gennem Homekit). Rullegardinet drives at et batteri, der kan genoplades via USB-tilslutning. Det fås kun i en enkelt farve, nemlig hvid, men til gengæld i forskellige breddermellem 60 og 140 centimeter.

De officielle danske priser er ikke tilgængelige, men det er de norske, og det lader til at Tredansen bliver et nøk dyrere end Kadrilj og Fyrtur, der har startpriser fra henholdsvis 1.249 og 1.299 NOK. Den smalleste udgave af Tredansen koster 1.499 NOK. Herunder er priserne. Vi har tilføjet danske priser, omregnet direkte fra norske kroner.

60 x 195 centimeter ( 1.499 NOK / 1.128 kr.)

80 x 195 centimeter (1.699 NOK / 1.279 kr.)

100 x 195 centimeter (1.899 NOK / 1.430 kr.)

120 x 195 centimeter (2.099 NOK / 1.580 kr.)

140 x 195 centimeter (2.299NOK / 1.730 kr.)

Batteriet kan pilles ud og sættes til opladning.

Gardinet kan styres via mobiltelefonen.

Ikea udvider med nyt intelligent rullegardin